साल के अंतिम दिनों में जमकर सैर सपाटा, बढ़ी पर्यटकों की चहल-पहल
वर्ष के अंतिम दिनों में लोग जमकर सैर सपाटा करने लगे हैं। स्कूलों में शीतकालीन छुटि्टयां होने से अधिकांश परिवार लंबी यात्रा पर निकल गए हैं।
जिले के धार्मिक और पर्यटन स्थलों पर अन्य जगहों से बड़ी संख्या में सैलानी पहुंचने लगे हैं। शक्तिपीठ दंतेश्वरी मंदिर के अलावा बारसूर के ऐतिहासिक धरोहरों तक पहुंचने वालों की संख्या में खासा इजाफा हुआ है। जिला मुख्यालय के दोनों धर्मशाला आैर ठहरने की सुविधा वाले होटलों की बुकिंग हाऊसफुल चल रही है। कुछ परिवार बस व छोटी गाड़ियों में देर रात पहुंचकर शक्तिपीठ में देवी दर्शन कर लौट रहे हैं। ज्यादातर सैलानियों के रूट में दंतेवाड़ा, बारसूर व सातधार के बाद सीधे चित्रकोट जलप्रपात शामिल हैं।
टूरिस्ट सर्किट न होने से सैलानियों को परेशानी
चित्रकोट जलप्रपात, बारसूर व दंतेवाड़ा के धरोहर और तीरथगढ़ जलप्रपात को एक ही फेरे में निहारने के लिए प्रस्तावित टूरिस्ट सर्किट के नहीं बनने से सैलानियों को दिक्कत हो रही है। चित्रकोट से बारसूर मार्ग सिंगल व जर्जर है, मुख्यमंत्री अजीत जोगी के कार्यकाल में इसे मुख्यमंत्री चिह्नित मार्ग के नाम से डामरीकृत किया गया था, उसके बाद से 40 किमी लंबी सड़क की सुध अब तक नहीं ली गई। ऐसा ही हाल दंतेवाड़ा से तीरथगढ़ मार्ग का है। दंतेवाड़ा से कटेकल्याण मार्ग के चौड़ीकरण का काम 4 साल में भी पूरा नहीं हो सका है, जबकि इसके आगे कटेकल्याण से तीरथगढ़ के बीच सिंगल रोड होने से लोग इस मार्ग पर जाना कम पसंद करते हैं।
लुभा रही हरियाली भी
जैव विविधता के लिए मशहूर बस्तर के जंगल की हरियाली बाहर से आने वाले सैलानियों को लुभा रही है। बारसूर के आगे सातधार में इंद्रावती नदी के पुल से प्राकृतिक सौंदर्य निहारने साल भर सैलानी यहां पहुंचते हैं।
दंतेवाड़ा. शक्तिपीठ में बाहर से आने वाले दर्शनार्थियों की तादाद बढ़ गई है।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva